
   SALGSBETINGELSER

Gjelder fra 1.7.2015


1. Bruk
Disse generelle salgsbetingelsene gjelder ved ethvert salg med mindre annet er skriftlig avtalt mellom partene.

2. Tilbud og produktinformasjon
2.1. Når ikke annet er angitt, skal skriftlig tilbud være bindende mot aksept innen 14 dager fra tilbudets dato.
2.2. Alle illustrasjoner, tegninger og oppgaver over priser og tekniske opplysninger i kataloger, brosjyrer og annet reklamemateriell er veiledende. Slike oppgaver er bare bindende i den grad avtalen utrykkelig henviser til dem.
2.3. Avtalen er sluttet ved selgerens skriftlige ordrebekreftelse eller påbegynt levering. Ordrebekreftelse er vedtatt dersom kjøperen ikke straks gjør innsigelser
2.4. Avtalen skal omfatte alle beskrivelser, sertifikater og dokumenter som er nødvendig for godkjennelse eller vedlikehold av varen.
3. Kvalitet
3.1. Hvis ikke annet er avtalt, har kjøperen risikoen for at de tekniske data og varen i sin helhet passer til hans behov. Er imidlertid behovet kjent for selger, plikter selger å gi beskjed til kjøper hvis han er kjent med eller burde være kjent med at varen ikke passer til hans behov.
3.2. Siste utgave av angitt standard gjelder i original og uavkortet stand.

4. Kvantum
4.1. Med mindre annet angis i bestillingen, avgjør ordrebekreftelsen om levering skal skje etter vekt, stykk eller lengdeangivelse.
4.2. Med mindre annet er særskilt avtalt kan det leverte kvantum ved verkslevering avvike i henhold til kutyme i bransjen. 

5. Handelstermer
5.1. Handelstermer skal tolkes i overensstemmelse med de regler som er utarbeidet av Det Internasjonale Handelskammer (Incoterms), og som gjaldt på det tidspunkt avtalen ble inngått.
5.2. Eventuell forsikring tegnes i overensstemmelse med disse regler.
6. Betalingsbetingelser
6.1. Hvis selgeren forlanger det, må kjøperen ved avtaleinngåelse stille tilfredsstillende garanti for riktig betaling.
6.2. Kjøperens reklamasjon p.g.a. uvesentlige mangler fritar ham ikke for betaling.
6.3. Kjøperen har ikke rett til å motregne fra andre kontraktsforhold dersom kravet er omtvistet.
6.4. Ved overskridelser av betalingsfristen skal kjøper betale forsinkelsesrente og purreomkostninger iht. gjeldende lovverk. 

7. Fakturering
Fakturaen dateres den dag varen sendes fra selgers lager. Ved verksleveranser kan fakturaen dateres tidligst ved risikoens overgang i henhold til de avtalte handelstermer.

8. Verkslevering
Dersom kjøperen ved verkslevering ikke spesifiserer innen avtalt tid, har selgeren rett til, etter forutgående varsling, å heve avtalen og/eller kreve erstatning for dokumenterte utgifter/tapt fortjeneste, dersom ordren ikke kan opprettholdes ved angjeldende verk.

9. Salgspant
Selger har salgspant i de leverte varer inntil kjøpesum, inkludert renter og omkostninger, er fullt ut betalt. 

10. Leveringstid og risikoovergang
10.1. Avtalte handelstermer fortolkes i henhold til de ved avtalens inngåelse gjeldende Incoterms. Er ingen slik leveringsklausul spesielt avtalt, anses levering skjedd
”ex works”
10.2. Angis leveringstid til et visst tidsrom, regnes leveringstiden fra den dag da avtalen ble sluttet.
10.3. Selger velger transportvei som er vanlig i bransjen
10.4. Endrings- og tilleggsarbeide, som er bestilt av kjøperen, kan forlenge leveringstiden i den utstrekning dette er nødvendig p.g.a. forberedelse og utførelse av vedkommende arbeid. 
11. Forsinkelse
11.1. Finner selgeren eller kjøperen at han ikke kan overholde avtalt tidspunkt for levering, respektiv mottagelse av varen, eller fremstår forsinkelse som sannsynlig, skal han uten opphold gi den annen part underretning om dette og samtidig angi tidspunkt for når levering kunne fullføres. Dersom forsinkelsen av levering (dellevering) skyldes selgerens forhold og medfører forsinkelse etter det selgeren har forstått eller burde forstå en vesentlig ulempe for kjøperen, kan denne gjennom skriftlig melding til selgeren heve avtalen hva angår den forsinkede vare. Dersom selgeren har varslet om forsinkelsen, skal kjøperen utøve sin hevingsrett så snart som mulig, ellers skal leveringstidspunkt angitt i varslet, anses som nytt avtalt leveringstidspunkt.
11.2 Kjøperen kan ikke heve kjøpet dersom selgeren ikke har hevingsrett overfor den leverandør hvor ordren er plassert. Bruk av denne bestemmelsen forutsetter at kjøper er gjort skriftlig oppmerksom på hvor ordren er plassert og om begrensning i hevingsretten.
11.3. Der leveringstid etter kjøperens oppfatning er så viktig at en forsinkelse kan få økonomiske konsekvenser for ham, skal erstatning eller konvensjonalbot avtales særskilt. Et eventuelt erstatningskrav skal fremsettes skriftlig senest innen 2 måneder etter at rett leveranse skulle skjedd. Senere fremsatt krav gir ikke rett til erstatning eller konvensjonalbot.
12. Fritaksgrunner (Force Majeure)
12.1. Følgende omstendigheter skal betraktes som fritaksgrunner, dersom de hindrer avtalens oppfyllelse eller gjør oppfyllelsen urimelig tyngende: arbeidskonflikt og enhver annen omstendighet, når partene ikke kan råde over den, for eksempel brann, krig, mobilisering eller uforutsette militære innkallelser av tilsvarende omfang, rekvisisjon, beslag, valutarestriksjoner, opprør og oppløp, knapphet på transportmidler, alminnelig vareknapphet, innskrenkninger i tilførslene av drivkraft, samt mangler ved leveranser fra underleverandør eller forsinkelse av slike leveranser som følge av slik omstendighet som omhandles i dette punkt. Omstendigheter som nevnt som var inntrådt før avtalens inngåelse, er bare fritakelsesgrunn dersom deres virkninger på avtalens oppfyllelse da ikke kunne forutsees.
12.2. Det påligger den part som ønsker å vise til slik omstendighet som omhandles under punkt 12.1., uten opphold skriftlig å underrette den annen part, så vel om hindringens inntredelse som om dens opphør.
12.3. Uansett hva som ellers måtte være bestemt i disse 
salgsbetingelser, kan enhver av partene heve avtalen ved skriftlig meddelelse til den annen part, dersom avtalens oppfyllelse vil bli hindret i mer enn 6 mnd. av en begivenhet som nevnt i punkt 12.1.
13. Avbestilling
13.1. Kjøperen har rett til å avbestille dersom selgeren kan avbestille overfor sin leverandør. Hvis kjøper avbestiller varer og/eller tjenester, må han betale alle omkostninger ved avbestillingen, samt erstatning for selgerens tapte fortjeneste og annet direkte og dokumenterte tap som selgeren måtte lide.
13.2. Lagervare kan kun avbestilles uten vederlag hvis dette kan skje uten ulempe eller omkostninger for selger.
14. Undersøkelsesplikt og reklamasjon
14.1. Kjøperen har en generell undersøkelsesplikt i henhold til det som er vanlig i bransjen.
14.2. Eventuelle feil ved varen skal reklameres skriftlig med angivelse av mangelens art og omfang så snart som mulig etter mottakelsen av varen, eller når mangelen oppdages senere, eller burde vært oppdaget, senest innen 3 mnd etter mottakelsen av varen. Eventuelle feil i varen som skyldes transportskader, skal imidlertid reklameres straks også direkte til transportør og etter den fremgangsmåte som er foreskrevet i forbindelse med transporten.
14.3. Hvis ikke kjøperen reklamerer i henhold til foranstående, mister han enhver rett til å gjøre mangelen gjeldende
14.4. Reklamasjoner som gjelder materialsertifikat skal skje strakts etter mottakelsen av sertifikatet.
15. Mangelfull levering
15.1. Foreligger det mangler ved varen eller arbeidet, har selgeren valget mellom å avhjelpe mangelen eller foreta omlevering
15.2 Retten til å vise til mangler bortfaller hvis mangelen blir avhjulpet av andre enn selgeren uten dennes skriftelige samtykke, hvis ikke en forsinkelse vil innebære ytterligere skade.
15.3. Avhjelper selgeren mangelen innen rimelig tid, har kjøperen ikke anledning til å heve kjøpet. Krav om å heve kjøpet må fremsettes skriftlig straks det er konstatert at mangelen ikke vil eller kan bli avhjulpet.
15.4. Selgeren er ikke forpliktet til å betale noen form for erstatning eller prisavslag hvis en kontraktsmessig mangel blir avhjulpet.
15.5 Selgeren har ikke i noe tilfelle erstatningsansvar utover fakturaverdien. Selgeren har intet ansvar for skade eller tap som måtte oppstå for kjøperen som er en følge av varens videre bruk eller for annet konsekvensansvar.
16. Retur
16.1. Varer kan kun returneres etter forutgående avtale mellom kjøper og selger. Dersom årsaken til retur ikke skyldes feil fra selgers side, blir returomkostningene fratrukket i kreditnota.
16.2. Det er vilkår for retur av varer at disse er i ubeskadiget stand, og for fabrikkemballerte varers vedkommende at disse er i original og ubrutt emballasje.
16.3. Returkostnadene beregnes med minimum 20%, tjenester som slyngrensing og priming samt kapping og skjæring krediteres ikke.
17. Verkenes salgsbetingelser
Skal det gjelde betingelser utover dette ved verksleveranser, skal det avtales særskilt.

18. Tvister
Ethvert tilbud om salg er basert på norsk lov. I tilfelle søksmål er selgerens verneting vedtatt av begge parter.

